156 studerende flyttede i weekenden ind på det nye Aarhus Kollegiet i Gellerup.

Dermed har Brabrand Boligforening udlejet hele første etape af sine nye ungdomsboliger, oplyser foreningen i en pressemeddelelse.

Da Brabrand Boligforening i den forgangne weekend udleverede nøgler til de nye beboere, var der ikke flere ledige værelser i den færdige del af det nye kollegie.

Læs også Kæmpe projekt: Her er planen for ny bydel over banegraven

Kollegiet ligger på Karen Blixens Boulevard lige over for det kommunale domicil og er opført efter den klassiske kollegietanke om fællesskab i kombination med, at hver bolig har eget bad, tekøkken og altan.

Opførelsen af Aarhus Kollegiet og en række private ungdomsboligbyggerier har givet de studerende flere forskellige boligtilbud, og fra Kollegiekontoret i Aarhus forlyder det derfor, at udlejningen i forhold til tidligere år er gået ekstraordinært hurtigt.

I weekenden rykkede et væld af studerende ind i deres nye boliger. Foto: Bo Sigismund

Det betyder, at Gellerup har fået sit nye kollegie i en tid, hvor der ikke længere er kritisk mangel på ungdomsboliger, og hvor de unge har fået flere valgmuligheder. Den store interesse for Gellerups ungdomsboliger glæder derfor boligforeningens administrerende direktør Keld Laursen.

Læs også Dagtilbud, læger og idræt: Gellerup får kæmpe sundhedshus til 41 millioner

"Vi har gjort os umage med at bygge et kollegie til det moderne studieliv. Det er positivt, at det falder i de unges smag, og at de studerende tilvælger Gellerup som rammen for deres studieår i Aarhus. Ikke mindst nu, hvor der for første gang i mange år er konkurrence mellem de forskellige boligtilbud," siger han.

Anden etape af Aarhus Kollegiet forventes indflytningsklar i februar 2020. Så har det plads til i alt 352 studerende.